FSS พุ่ง 5% นลท.เก็งกำไร รับข่าวจ่อขอไลเซ่นส์ “ธุรกิจสินทรัพย์ดิจิทัล” ปี 65
FSS พุ่ง 5% นลท.เก็งกำไร หลังมีกระแสข่าวบริษัทเตรียมขอไลเซ่นส์ ธุรกิจสินทรัพย์ดิจิทัล ปี 65 จากก.ล.ต.

1 ธ.ค. 2564

ผู้สื่อข่าวรายงานว่าวันนี้ (1 ธ.ค.2564) ราคาหุ้นบริษัทหลักทรัพย์ ฟินันเซีย ไซรัส จำกัด (มหาชน) หรือ FSS ณ เวลา 10:23 น. อยู่ที่ระดับ 4.64 บาท เพิ่มขึ้น 0.24 บาท หรือ 5.45% โดยทำจุดสูงสุดที่ 4.78 บาท และทำจุดต่ำสุดที่ 4.62 บาท ด้วยมูลค่าการซื้อขาย 72.28 ล้านบาท

ทั้งนี้ แหล่งข่าวจากวงการโบรกเกอร์ เปิดเผยว่า ราคาหุ้น FSS ปรับตัวขึ้นสูง คาดว่าจะเป็นแรงซื้อเก็งกำไรของนักลงทุน หลังจากมีกระแสข่าวว่าผู้บริหารของ FSS ประกาศว่าปี 2565 เตรียมขอใบอนุญาตประกอบธุรกิจสินทรัพย์ดิจิทัลจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยเฉพาะบริการซื้อขายและเป็นที่ปรึกษาในการออก ICO Portal